b'\n_START_ARTICLE_\nKaravana\n_START_PARAGRAPH_\nKaravana (perz.: k\xc4\x81rv\xc4\x81n = za\xc5\xa1tita trgovine, posla) je ve\xc4\x87a grupa trgovaca ili drugih putnika, koji se poradi uzajamne za\xc5\xa1tite, kre\xc4\x87u zajedno u dugim kolonama ve\xc4\x87 ustaljenim karavanskim putovima, napose u podru\xc4\x8djima kroz prednju- i srednju Aziju i sjevernu Afriku. Karavane su se jo\xc5\xa1 o\xc4\x8duvale kod nomadskih berberskih plemena Sjeverne Afrike, kojima je sol glavni predmet trgovine. Sa sobom su karavane nekada znale voditi i po 1.000 ili vi\xc5\xa1e deva. Vo\xc4\x91a karavane naziva se k\xc4\x81rv\xc4\x81n-s\xc4\x81l\xc4\x81r ili k\xc4\x81rv\xc4\x81n-ka\xc5\xa1, a uz putove su se nalazila svrati\xc5\xa1ta tj. karavan-saraji gdje bi se trgovci i putnici mogli osvje\xc5\xbeiti, preno\xc4\x87iti i usput \xc5\xa1togod prodati ili kupiti._NEWLINE_Trgova\xc4\x8dka karavana: U takvim karavanama su se udru\xc5\xbeivali trgovci koji su se naj\xc4\x8de\xc5\xa1\xc4\x87e bavili robnom razmjenom. Voditelj karavane nazivao se karavan-ba\xc5\xa1i. Jedna od najva\xc5\xbenijih karavanskih ruta bio je put tamjana sa juga Arabije do Sredozemlja. Jo\xc5\xa1 i danas se formiraju karavane za prijenos soli u Nigeru od oaze Bilma do najbli\xc5\xbeih naseljenih mjesta._NEWLINE_Hodo\xc4\x8dasni\xc4\x8dke karavane su slu\xc5\xbeile za za\xc5\xa1titu hodo\xc4\x8dasnika na njihovom putovanju prema svetim mjestima (npr. Meka, Medina, Karbala) na "had\xc5\xbeiluk". Najpoznatije takve karavane kretale su iz Kaira i Damaska.'